Dame i gospodo poslanici, poštovani gosti, otvaram 68. sjednicu Predstavničkog doma Parlamentarne skupštine Bosne i Hercegovine. Kolegice i kolege poslanici, pored poslanika, na sjednicu su pozvani naši redovni gosti – predsjedavajući i članovi Predsjedništva BiH, predsjedavajući i članovi Savjeta ministara BiH, predstavnici OHR-a, OSCE-a i drugih međunarodnih organizacija koje prate rad našeg Doma, predstavnici određenih nevladinih organizacija, grupa građana i studenata. Sve prisutne poslanike i goste pozdravljam i predstavnike medija. Prema informaciji službe, sjednici su prisutna 34 poslanika. Gospodin Rifat Dolić je opravdao odsustvo. Konstatujem da sjednica ima kvorum za punovažan rad i odlučivanje. ___________(?) 35. 35. Zahvaljujem. Prije nego pređemo na raspravu o dnevnom redu, u okviru prethodnih pitanja, želim upoznati Dom da smo od Centralne izborne komisije BiH 25.12.2009. godine dobili Odluku o prestanku mandata poslaniku Sadiku Ahmetoviću. Takođe smo 29.12.2009. godine dobili Odluku o dodjeli mandata sljedećem kvalificiranom kandidatu, a to je gospođa Lejla Klokić. Ova odluka je postala pravosnažna. Gospođa Klokić je 30.12.2009. godine potpisala izjavu o prihvatanju mandata. Prema tome, nova poslanica treba da da svečanu izjavu kako bi preuzela poslanička prava i obaveze i pozivam gospođu Lejlu Klokić da da svečanu izjavu.
Izjavljujem,
Izjavljujem, 2
da ću savjesno da vršim dužnosti koje su mi povjerene,
da ću savjesno da vršim dužnosti koje su mi povjerene,
poštovati Ustav Bosne i Hercegovine,
poštovati Ustav Bosne i Hercegovine,
u potpunosti sprovoditi Opšti okvirni sporazum za mir u BiH,
u potpunosti sprovoditi Opšti okvirni sporazum za mir u BiH,
štiti i zauzimati se za ljudska prava i osnovne slobode, te štititi interese i ravnopravnost svih naroda i građana.
štiti i zauzimati se za ljudska prava i osnovne slobode, te štititi interese i ravnopravnost svih naroda i građana. APLAUZ
Zahvaljujem. Dame i gospodo, što se tiče izmjena dnevnog reda za 68. sjednicu, želim da vas upoznam da smo kao tačku 2. uvrstili – Izvještaj Komisije Kolegijuma o nastojanju za postizanje saglasnosti. Konstatujem da je predložen dnevni red 68. sjednice i otvaram raspravu o dnevnom redu. Izvolite. Uvažena poslanica Mirjana Malić. Izvolite. 3
Poštovani predsjedavajući, koleginice i kolege, uvaženi gosti. Ja moram u ime Kluba SDP-a BiH da izrazim svoje žaljenje što naši obnovljeni amandmani nisu danas predmet rasprave. Radi se, naime, o...
Gospođo Malić, raspravljamo o dnevnom redu
Upravo o dnevnom redu. U sklopu tačke dnevnog reda koju mi prihvatamo pod broj jedan, a to je Prijedlog zakona o Budžetu, ja moram da kažem da grupa poslanika koja je obnavljala u ime klubova ili u svoje lično ime, odnosno, koja je trebala da obnovi amandmane koji su raspravljani prije 48 sati na Komisiji za finansije i budžet, a mi nismo prisustvovali donošenju odluke i glasanju Komisije, jer smo zamoljeni zbog gužve da napustimo. Čekajući juče zvanični izvještaj Komisije, da ne čitamo iz štampe o tome kako je Komisija glasala, bili smo u poziciji da, kad nema zvaničnog izvještaja Komisije do 12.00 h, tek u 12.00 h obnovimo svoje amandmane. Dakle, meni je potpuno jasno da član 18., stav 2. našeg Poslovnika predviđa da se amandmani mogu uložiti najkasnije 24 sata.
Gospođo Malić, molim Vas, ne bih želio da Vas prekidam, kad utvrdimo dnevni red i otvorimo tu tačku, ja razumijem da ovo što trebate da kažete, da možete da kažete na toj tački i onda ćemo raspravljati o tome. Sada raspravljamo samo o dnevnom redu, u smislu da li je ovaj predloženi dnevni red danas tu ili ga treba sa nečim proširiti ili smanjiti. O tome raspravljamo.
Ja potpuno to prihvatam, ali pošto sam ja sad ostala samo na još jednoj rečenici, nemojte da produžavam vrijeme.
Dobro, izvolite.
a možete cijelu ovu diskusiju pisati u diskusiju vezanu za samu tačku dnevnog reda. Dakle, nama je potpuno jasno da smo, kasneći dva sata u obnavljanju amandmana, prekršili Poslovnik, ali ja želim, radi svih nas, i da se to više ne ponovi, zamoliti da takve promptne obaveze iz Poslovnika vrijede i za naše nadležne komisije. Jer da je Komisija dostavila do 10.00 sati zvanične stavove, pogotovo onim poslanicima koji nisu bili u prilici da sačekaju glasanje i izjašnjavanje Komisije 4 koje je obavljeno tek po okončanju rasprava po svim tačkama dnevnog reda, ovo se sigurno ne bi desilo. Hvala.
Zahvaljujem. Uvaženi poslanik Sadik Bahtić, o dnevnom redu. Izvolite.
Pa moram odgovoriti, ipak, ispada ovdje da je Komisija maltene rekla da ne mogu prisustvovati. Svi su mogli da prisustvuju, Komisija je radila, odredila dinamiku rada, saslušala sve predlagače amandmana. Ministarstvo finansija se izjasnilo o svim amandmanima gdje su bili svi prisutni. Mi smo, naravno, napravili onda pauzu, poslije pauze svako je mogao..., neki su sačekali, neki nisu. Mislim da je to to, jer tako je bilo otprilike. Zahvaljujem.
Zahvaljujem. Zaključujem raspravu. Nema više prijavljenih. Konstatujem na 68. sjednici Doma sljedeći D n e v n i r e d: 1. Prijedlog zakona o Budžetu institucija BiH i međunarodnih obaveza Bosne i Hercegovine za 2010. godinu – predlagač: Predsjedništvo BiH, zakon broj 01,02-02-4-120/09 od 21.12.2009. godine (drugo čitanje); 2. Izvještaj Komisije Kolegijuma o nastojanju za postizanje saglasnosti o prijedlogu zaključka poslanika Martina Raguža sa 67. sjednice Doma koji glasi: “U povodu ranije donesenog zaključka Parlamentarne skupštine BiH o osiguranju povoljnih kreditnih sredstava u inozemstvu za finansiranje povratka izbjeglica u iznosu od 400 miliona KM, Predstavnički dom Parlamentarne skupštine BiH obavezuje Savjet ministara BiH da u roku od šest mjeseci osigura konkretan korak, tj. značajna finansijska sredstva za povratak kroz zaduženje, te da o tome redovno (a najmanje svaka tri mjeseca) izvještava Predstavnički dom Parlamentarne skupštine BiH”. 5 Tačka jedan, Ad. 1. Prijedlog zakona o Budžetu institucija BiH i međunarodnih obaveza BiH za 2010. godinu – predlagač: Predsjedništvo BiH Prijedlog zakona je usvojen u prvom čitanju na 67. sjednici održanoj 16.12. Kolegij Doma je, u skladu sa članom 128. 2. Poslovnika Doma, uskratio rokove. Komisija za finansije i budžet je dostavila Izvještaj o Prijedlogu zakona 29.12.2009. godine sa usvojenih 16 amandmana koji postaju sastavni dio Zakona. U plenarnoj fazi amandmane brane: Momčilo Novaković, Mirko Okolić, Savo Erić, Sefer Halilović. Momčilo 3, Mirko Okolić 2, Savo Erić i Sefer Halilović 1 amandman. Takođe, želim napomenuti da smo dobili amandmane poslanika Remzije Kadrića, amandmane Kluba poslanika SDP-a, ovo o čemu smo sada raspravljalili, koji su, po mišljenju Kolegija, i Prošireni kolegij se sa tim složio, neblagovremeni podneseni. Otvaram raspravu o Prijedlogu zakona u drugom čitanju. Izvolite. Uvaženi poslanik Vinko Zorić, ili, jeste... Izvolite.
Ja sam htio repliku. Naime, i ja sam htio uložiti amandman u zakonskom roku, dakle, u roku koji predviđa Poslovnik, ali Vi rekoste da ne prihvaćate ni onima koji su već to obnovili. Ne znam kako ćemo raditi mimo Poslovnika. Ovo je bila replika, ja ne znam šta sam upro gore, Vama replika.
Ne znam o čemu se radi. Ja sam.
Pa rekoste da ste se vi u Kolegiju dogovorili da nećete prihvatiti neke već obnovljene amandmane, a ja tek želim obnoviti amandman u roku koji propisuje Poslovnik.
Ja mislim da je...
Ne znam što mi je činiti. 6
Ja mislim da je predsjednik Vašeg kluba bio juče na Proširenom kolegijumu, da je dogovor...
Jeste, predsjednik Kluba je bio na Proširenom kolegiju, ali ja po Poslovniku imam pravo u roku 48 sati obnoviti amandman. Taj rok još teče.
Ja mislim da je to pitanje riješeno poslovnički.
Vi meni možete to naravno uskratiti.
Ja ne uskraćujem nikome ništa niti Kolegij želi da uskrati ikome ništa. Zna se kad su rokovi, donošenje za amandmane, 24 sata pred početak plenarne sjednice. Ja sam pročitao amandmane koji su došli na vrijeme. Konstatovao sam da su neki amandmani poslije tog vremena došli, i u Kolegiju smo raspravili da te amandmane nećemo razmatrati. Ne vidim nijednu poslovničku mogućnost da se i u toku same sjednice amandmani dostave. To je možda bilo u prošlom sazivu po poslovniku, po ovome Poslovniku, to nije moguće. Zahvaljujem. Uvaženi poslanik Sadik Bahtić. Izvolite.
Zahvaljujem. Ja ću kratko. Kao što ste Vi kazali, Komisija je usvojila Prijedlog budžeta u prvom čitanju sa tri zaključka. Ovi zaključci su obuhvaćeni dijelom na drugom čitanju, da ih ne čitam, Vi ste rekli, znači, broj 1. je da se ispoštuju preporuke revizora za 14 institucija koje su par godina unazad imale loš revizorski izvještaj, da se umanji budžet za 10%, troškovi reprezentacije, troškovi goriva i maziva, nabavka vozila i korišćenje vozila. To je Komisija usvojila. To je kod 14 institucija, to je 14 amandmana i ta sva sredstva su prebačena u kapitalna ulaganja. Znači, tamo gdje je 10 miliona za nabavku, da se smanje troškovi zakupa zgrada i objekata. Mislim da je to u skladu sa ovim našim zaključkom 2. Bilo je, kako ste kazali, 57. amandmana, usvojeno je 16 amandmana. Vi znate da se okvir budžeta kretao ... toliko, naravno, svima su smanjeni pretežno njihovi zahtjevi. Ono što je u ovom trenutku moglo proći, to je i prošlo na Komisiji. Komisija je radila otvoreno, svi su mogli 7 da predlože amandmane. Mene raduje da je Komisija jednoglasno na kraju, znači jednoglasno, usvojila prijedloge zaključaka sa ovim amandmanima. Ja ništa više, nego pozivam ovaj parlament da usvojimo danas ovaj Prijedlog budžeta i Dom naroda PSBiH danas radi pa da i Dom naroda danas to usvoji i da prvi put u ovoj godini mi dobijemo Budžet, to je najvažnije, a ostalo sve... Zahvaljujem.
Zahvaljujem se uvaženom poslaniku što je napomenuo da i Dom naroda planira danas sjednicu u vezi sa budžetom, ako prođe ovaj dom. Uvaženi poslanik Remzija Kadrić, diskusija. Izvolite.
Komisija za finansije i budžet je 29.12.2009. godine dostavila svoj izvještaj o Prijedlogu zakona o Budžetu institucija BiH i međunarodnih obaveza pod rednim brojem 01-02-4-120/09. Pod istim tim rednim brojem je i Momčilo Novaković obnovio svoje amandmane. Dakle, kad je Komisija dostavila svoj izvještaj, 29.12., to je bilo oko 12.00, 12.30, 1300 sati, dostavila je svoj izvještaj. Nakon toga smo mi mogli da dostavljamo svoje, obnavljamo svoje amandmane koje smatramo da treba da obnovimo. Niko, svi su probili neke rokove, svi su probili onaj rok od 24 sata prije zasjedanja ove plenarne sjednice i, naravno, mi smo obnovili svoje amandmane i probili smo svoje rokove iz člana 118. Neki od poslanika obnovili su svoje amandmane 28.12. U ovom izvještaju piše da su dostavili svoje amandmane, ali uopšte nema broja protokola, samo piše 28.12.2009. godine, itd. Mislim da je trebalo više da kaže, radi reda, ali trebalo je sve ove amandmane, na neki način, uvrstiti da se raspravi, ovi ljudi koji su dostavili, jer je bilo nemoguće, fizički je bilo nemoguće ispoštovati ovaj rok zato što je Komisija taj svoj izvještaj dostavila 29.12. u vrijeme u kojem je i dostavila.
Zahvaljujem. Uvaženi poslanik Zlatko Lagumdžija, diskusija. Izvolite.
Zahvaljujem se, gospodine predsjedavajući. Ne želeći da polemiziram ni sa kim, želim samo da konstatujem da u skladu sa Poslovnikom Klub poslanika SDP nije probio nikakve rokove. Rokove je probila nadležna komisija sa svojim izvještajem, u koordinaciji sa Kolegijem. Naime, mi smo komotno mogli, ako ste željeli da ispravite ovu nelogičnost, mogli smo komotno održati prvo ovu narednu sjednicu koju planiramo, ovaj budžet ostaviti za dva sata i sve bi onda bilo sasvim u redu. Nikakvih problema ne bi bilo. Naime, mi nismo ni mogli dostaviti 8 svoje amandmane, da vam ne čitam Poslovnik, Vi ga znate jako dobro, gospodine predsjedavajući i čitav Kolegij, član 117. i član 118. Član 118. pod 1. koji vrlo jasno kaže da se amandmani mogu dostaviti ukoliko se osporavaju amandmani koje je Komisija dostavila. Mi jednostavno nismo imali komisijski izvještaj na vrijeme i onda je sva sreća da smo na kraju, ipak, služeći se izvještajem iz “Oslobođenja”, napravili obnavljanje amandmana, pa smo makar, eto, prije Komisije i dostavili, ali, nažalost, još uvijek je kasno da bude 24 sata nakon onoga što ste vi zakazali. Mi ćemo biti protiv ovog budžeta, kao Klub SDP-a, zato što smo smatrali..., pustili smo da prvo čitanje prođe upravo zato da bismo mogli, kao što su nas svi uvjeravali, dajte da prođe prvo čitanje, pa da onda fino, ozbiljno razgovaramo kroz amandmane u ovoj fazi. Mi imamo dosta amandmana o kojima je ne bih puno govorio, oni su manje više poznati, ali postoje naročito dva, odnosno tri amandmana za koje smatramo da su sasvim, sami po sebi, dovoljni da se ovaj budžet ne usvoji, odnosno, da ga probamo usvojiti uvažavajući ovo, pa makar ne uradili to danas, ne bi bio ni prvi put da je Budžet usvojen iza Nove godine. Naime, čak smo i danas mogli da vidimo u štampi da je predsjedavajući Vijeća ministara BiH, gospodin Špirić, obilazio Sud i Tužilaštvo BiH. Mi znamo da se u zadnjih nekoliko mjeseci velika rasprava vodila u čitavoj BiH, u okviru međunarodne zajednice i domaćih institucija, o ulozi i položaju stranih tužilaca i sudija. Mi znamo kako je to završilo. Završilo je kako je završilo, ali oni koji su tražili, a takvi su očigledno bili brojniji i politički snažniji, da se strani tužioci i sudije sklone iz Suda BiH. Od njih smo očekivali da bar u ovom Prijedlogu budžeta naprave dodatni prostor da se praktično nadomjesti ta praznina sa domaćim sudijama i tužiocima. I u tom svjetlu sam ja očekivao čak i amandman predsjednika Vijeća ministara BiH, Vijeće ministara BiH po hitnoj proceduri danas da traži da se pojača budžet za Sud i Tužilaštvo BiH, s obzirom da je juče bio tamo i da im je dao punu podršku. Mi upravo imamo nekoliko amandmana koje smatram jako važnim i mi ćemo biti protiv Budžeta u nadi da ćemo ga oboriti da bismo dobili bolji budžet i da bi sutra, makar ovaj dio koji se tiče Suda i Tužilaštva BiH, da im pomognemo i kroz budžet, da vidimo da nismo protiv Suda i Tužilaštva BiH, nego, ako su neki bili protiv stranih tužilaca i sudija da bar nisu protiv Suda BiH. Ovo je dobra prilika bila, i prostora ima u ovom Budžetu, i to nisu velika sredstva. To nisu nikakva politikantska sredstva iz kojih se vidi da ona ne postoje. Ovdje se radi o relativno malim iznosima sredstava u odnosu na ukupni iznos Budžeta i zato smatramo da bi danas trebalo donijeti zaključak kojim se ovi amandmani puštaju danas u proceduru. Ukoliko niste spremni da to donesete, mi samo želimo konstatovati, sa žaljenjem, da se pokazalo da je, u stvari, čitava ova priča o nezavisnosti pravosuđa i snažnijem pravosuđu u BiH bila farsa kod onih koji su se zalagali za to da strani tužioci i sudije ne odu. Još jednom apelujem na sve vas da makar nađemo načina da pošaljemo poruku građanima ove zemlje da, bez obzira što se nismo slagali o ulozi i položaju stranih tužilaca i sudija, da se slažemo svi u tome da treba jačati vladavinu prava kroz snaženje institucija pravosuđa BiH, prije svega Tužilaštva i Suda BiH, a to se jedino može pokazati konkretnim potezom kao što je Budžet za 2010. godinu. U protivnom se ostavljaju sasvim legitimne sumnje u namjere šta se želi uraditi s ovim i da li se, u stvari, pravosuđe želi staviti pod političku kontrolu. 9 U tom svjetlu, ja koristim priliku, s obzirom da je ovo predzadnja sjednica i nećemo se sretati ove godine, da vam svima zajedno čestitam sretnu novu 2011. godinu. SADIK-
mikrofon nije uključen
Jeste, gospodine Bahtiću, 2011., nisam ja, znam ja šta čestitam, a Vi, vjerovatno kad malo razmislite, skontali biste što sam Vam čestitao 2011. godinu. Hvala vam lijepa.
Zahvaljujem. Netačan navod, drugi zamjenik predsjedavajućeg, gospodin Berzi Belkić. Izvolite.
Gospodine Lagumdžija, ja ne znam da li ste Vi bili na toj sjednici, i ja potpuno razumijem ovo o čemu ste Vi govorili kad je riječ o iskrenom i korektnom odnosu i opredjeljenju vezanom za Sud i Tužilaštvo BiH, mi smo na toj sjednici raspravljali o toj situaciji i upozoravali i pitali da li su u sadašnjoj projekciji Budžeta koja je pred nama obezbijeđena sredstva za slučajeve ako eventualno odu strane sudije i tužioci, i ovdje, iz usta resornog ministra gospodina Vrankića je rečeno da su u sadašnjoj projekciji koja je pred nama apsolutno obezbijeđena sredstva i za varijantu popune Suda i Tužilaštva BiH potrebnim brojem sudija i tužilaca. I to je nas opredijelilo i na neki način uvjerilo da nema potrebe za intervencijom u tom pravcu. Ja ne znam, nemam namjeru, nije zbog polemike, nego samo da Vam dam informaciju, jer ne znam jeste li bili tada na ovoj sjednici.
Uvaženi poslanik Momčilo Novaković, diskusija. Izvolite. ___________(?) [[nije uključen mikrofon]] Dobro, riješit ćemo ovo. Uvaženi poslanik Zlatko Lagumdžija, replika. Izvolite.
Gospodine Belkiću ja uopšte ne sumnjam u Vaše..., prvo, šta je sve za ovom govornicom rečeno, bar Vi dobro znate da to odavno nije postala nikakva garancija. Uzmimo nekoliko činjenica, prvo, ispravka krivog navoda. Tačno je da je to ministar Vrankić rekao, ali on je 10 ministar finansija i on nije ministar pravde. On je nadležni ministar da kaže koliko ima para, a nije nadležni ministar za sud i pravosuđe, osim ako se nešto nije desilo što ja ne znam. Osim ako nema neka druga relacija prema sudu i pravosuđu. Ukoliko nije upravo ovaj iznos sredstava Sudu i Tužilaštvu BiH, u stvari, pokazatelj da je gospodin Vrankić nadležni ministar za njih. Međutim, pogledajte tabelu iz Budžeta pa ćete vidjeti da u odnosu na prošlu godinu, Vi jako dobro znate bolje nego ja jer ste više u to bili uključeni, da su strane sudije i tužioci bili plaćani, ne iz Budžeta BiH, nego da su bili plaćani iz međunarodnih sredstava, odnosno, odgovarajućih sredstava koja su prolazila kroz OHR, odnosno EU, i od zemalja donatora koje su nam pomagale u reformi pravosuđa, čak i one koje nisu zemlje EU, Vi kad pogledate ovdje stavke za Sud i Tužilaštvo BiH možete da vidite da Sud BiH, kao i Tužilaštvo BiH, uopšte nemaju nikakva povećanja na stavkama koje govore da imaju namjeru primiti sudije i tužioce i opremiti sudije i tužioce na način na koji su bili opremljeni oni koji su otišli. Dakle, ja se slažem s Vama da je to bilo rečeno, međutim, ja ponukan time da to što je rečeno upravo ništa ne znači, govorim.
Evo ministar pravde ...
Pa, evo, ne znam, evo, što kažu, ja ne bih želio..., ja ću ustupiti, stavljam zarez, može i tri tačke, izvolite, ministre pravde, hvala vam lijepo.
Samo malo.
Hvala. Ja bih volio...
Ja sam vidio, samo malo, ministre, molim Vas, ja sam vidio da je i pomoćnik ministra finansija isto tražio riječ, ali, pardon, zamjenik, izvinjavam se. Nadam se da ste se dogovorili ko će razjasniti ovo pitanje, da pređemo na dalji rad. Ministar, izvolite.
Pošto sam na određen način od cijenjenog zastupnika i prozvan, ja ću odgovoriti. Volio bih, znate, gospodine Lagumdžija, kad bi Ministarstvo pravde imalo malo više ovlasti, ali, nažalost, takvi su zakoni. Trebali bismo svi i o tome povesti računa, nadamo se da će u 11 budućnosti tako i biti. Visoko sudbeno i tužiteljsko vijeće je to koje koncipira i najvećim dijelom sudjeluje, zajedno sa Ministarstvom finansija. Naravno da se mi uključujemo koliko možemo i maksimalno smo se uključili i ovaj put i ono što ja znam je da je, zapravo, povećan proračun i Sudu i Tužiteljstvu, Sudu BiH za nekih 16% u globalnom iznosu, a plaće i naknade, dakle, za eventualno angažiranje i novih..., negdje oko 22 do 23%. Kad se tiče Tužiteljstva BiH, istina je zaista da je tu povećanje vrlo malo, negdje oko 3%, ali za plaće i naknade 10%. Ali to je iz prostog razloga što je za prvih devet mjeseci ove godine Tužiteljstvo BiH, od 100% planiranih sredstava, utrošilo nekih 58% sredstava. Tako da, zapravo, sve ono što su Sud i Tužiteljstvo BiH tražili, to su i dobili, što znači, praktično, ako bi svi suci i tužitelji bili zamijenjeni, ne bi bilo problema sa proračunom za narednu godinu. I, evo, to je jedina istina, naravno da predstavnik Ministarstva financija, odnosno zamjenik može to i potvrditi. Hvala vam.
Zahvaljujem ministru Čolaku. Ima li potrebe zamjenik? Izvolite. Zamjenik ministra finansija, gospodin Kasumović. Izvolite.
Uvaženi predsjedavajući, uvaženi zastupnici, uvažene kolege, dame i gospodo. Znači, što se tiče tužiteljstva i sudstva hoću da kažem sljedeće. Sve što su Sud i Tužiteljstvo BiH tražili u zahtjevu za Budžet, dobili su. U Budžetu je predviđeno da Sud BiH može uposliti nova 33 čovjeka, Tužiteljstvo BiH nova 24 čovjeka. Povećanje za plaće u samom Sudu BiH je za 1.700.000, a povećanje u Tužilaštvu BiH, samo za plaće govorim, je 635.000. Znači, sve ono što je Sud BiH tražio, i u varijanti da sve strane sudije i tužioci odu, za sve su predviđena sredstva i sami Sud i Tužilaštvo BiH su to tako prihvatili, jer oni su sami to tražili. Toliko, hvala vam.
Zahvaljujem. Je li u redu? Uvaženi poslanik Zlatko Lagumdžija, odgovor. Izvolite.
Pa mislim da će 2010. godina pokazati je li to bilo u redu. Kad sam već bio u prilici da moram amandmane na Budžet pisati na osnovu novinskog izvještaja, onda, nažalost, ove stvari o kojim sad pričam, takođe pričam na osnovu novinskih izvještaja, jer smo mogli da vidimo, novine su pune izvještaja i apela Suda i Tužilaštva BiH, od strane predsjednika i glavnog tužioca BiH koji, u stvari, govore suprotno od onoga što smo ovdje čuli. Vrijeme će pokazati šta je bilo. Ja vam samo mogu reći da, kad je u pitanju Tužilaštvo BiH, plaće i nadoknade, te dvije stavke, da ne brkamo pojmove, plaće i nadoknade koje su manje više odraz broja ljudi, u Tužilaštvu BiH 12 za 2009. godinu su iznosile ukupno 7,1 milion, budžetirane, a u 2010. godini su 7,3 miliona. Ja govorim o te dvije stavke. Govorim sad o Tužilaštvu BiH. Dakle, šta više, ako pođete od pretpostavke, a u Sudu BiH to je povećano za neki iznos od 20%, stavka plaće i nadoknade. Ako uzmete u obzir da su strane sudije ostale u Odjelu za ratne zločine, a da su strani tužioci u oba odjela praktično eliminirani, postavlja se pitanje, možda ne kapacitiranosti Suda u mjeri u kojoj je to Tužilaštvo, ali Tužilaštvu je povećan iznos. Ove dvije stavke, ponavljam, sa 7,1 na 7,3 miliona maraka. Dakle nepuni iznos od, koliko ja mogu da izračunam, negdje oko 6 procenata. Za više od 6 procenata su povećane plaće i nadoknade u ovom parlamentu, a ne mislimo primati nove parlamentarce. Dakle, jasno je kao dan da se u Tužilaštvu BiH prostom matematikom došlo do ovoga. U Sudu BiH, ponavljam, nije ovako dramatična situacija kao u Tužilaštvu BiH, (ali, sudeći, dobro, ljudi tvrde da nije tačno, eto, ja mislim, što se mene tiče), ja sam završio i mi smo, inače, završili što se tiče Budžeta, samo sam uzeo jednu stavku da vam skrenem pažnju na nju, obzirom na to da ste nam čitav niz amandmana jednostavno proceduralnim trikovima izbacili iz igre, ali u redu, šta je tu je. Vi imate očigledno većinu za ovaj budžet, i možda se zato ja više, šta god vi rekli, neću više javljati i niko od nas se neće javljati. Vi, očigledno, imate većinu za ovaj budžet i da onda prekratimo muke svima. Hvala vam lijepo.
Zahvaljujem i Vama. Uvaženi poslanik Sadik Bahtić.
Ja moram da kažem, mi iz godine u godinu slušamo ovu političku demagogiju kolege Lagumdžije. Nikad se čovjek ne pojavljuje na Komisiji. Uzmite ove njegove amandmane iz kompjutera izvađene unazad dvije godine, uvijek isti amandmani. Znate, to je sve demagogija i priča za neke jeftine političke poene. Nemam ništa protiv i to imate pravo. Kažete, čitate iz “Oslobođenja”, iz kompjutera ste izbacili. I ja razumijem tu Vašu..., dođite na Komisiju, dođite ovdje pa uložite. Svi smo mi ovdje bili za Tužilaštvo BiH, za Sud BiH. Ja se zahvaljujem ministru pravde i zamjeniku ministra finansija što su obrazložili, što su stvarno povećali te stavke. A razumijem i kolegu Lagumdžiju zašto se ovoliko bori za tužilaštvo i sudije. Vodi se velika istraga u Tužilaštvu BiH protiv Lagumdžije koji je učestvovao u aferi reketiranja uglednih sarajevskih biznismena.
Molim vas da se vratimo na dnevni red.
I to je razlog zašto se on toliko dodvorava, to je jedini razlog, Lagumdžija, ali ... 13
Da se vratimo na dnevni red.
E, to je istina prava, to je istina.
Gospodine Bahtiću, ima ta tačka dnevnog reda, ali za drugu sjednicu. Uvaženi poslanik Drago Kalabić, replika. Izvolite.
Gospodine predsjedavajući. Evo, gospodin Bahtić je jednim dijelom rekao, mislim da nije korektno od gospodina Lagumdžije da na ovakav način ruši dignitet ovoga parlamenta i vidite gdje smo mi sada. Gospodin Lagumdžija je izbjegao da, po ko zna koji put, da dođe na sjednicu Komisije za budžet i finansije, stvorio je probleme svome klubu zato što bi, kao član Komisije, imao sve informacije da je bio na Komisiji, ne bi se ljudi mučili i dovodili u ovu neugodnu situaciju, da zbog njega ne ulože amandmane na vrijeme i onda danas da na ovakav način, evo, nemam ja ništa protiv da on koristi svoje poslaničko pravo, ali ta šuplja i demagoška politika daje rezultate, evo, vidite da ne govorimo o vlasti. Ako je ovo jedino što opozicija nudi na Budžetu, ako je ovo jedino što najveća opoziciona partija ima primjedbi na Budžetu i da ga ovako, pod navodnim znacima, vlast razvali sa ovim argumentima, da ovako neozbiljno sebi dozvoli da ga ministri poklope argumentima, to je znak nesposobnosti i neozbiljnosti opozicije i to je problem ove zemlje, da ne komentarišemo vlast. Ako je ovo alternativa, onda teško se ovoj zemlji. Znači, jedina tačka, jedina stvar, (da mi je sud moje partije) i sva priča opozicije se svela na Sud i Tužilaštvo BiH i pokazalo se na kraju da je šuplja, da je argumentima oborena, to je naš veliki problem nad kojem se mi moramo zabrinuti. Ako vlast nema nikakve alternative, to nije dobro ni po vlast, ako je ovo sve što nam je danas priredio gospodin Lagumdžija. Ja mislim da nije korektno, na stranu stavovi, ali neprisustvo sjednici Komisije, iz godine u godinu pokazuje povlašteni položaj nekih ljudi ovdje. Ja mislim da je korektno, gospodine Lagumdžija, da podnesete ostavku, evo, najdobronamjernije to govorim. Znam da imate obaveza, Vi ste ovih dana, vidim, u nekim drugim poslovima, koje ja cijenim, ali imate ljudi u klubu koji mogu, i koji korektno rade posao, doći na sjednicu Komisiju i ne biste imali, ako ništa drugo, tih tehničkih problema. Nije korektno prema svim ovim ostalim ljudima koji koriste to svoje pravo. Ali, ne doći na sjednicu Komisije i sad Vi nama kažete da ste dobili podatke čitajući novine, iz novina, a mogli ste da pređete 200 m i da to čujete na Komisiji, ne bismo imali ovu situaciju da Vam sada ljudi ovako argumentovano, možda i meni nije bilo drago neke stvari čuti, ali to je istina, ako ćemo danas pričati, pričamo o Budžetu i pričamo o argumentima. 14
Zahvaljujem. Idemo redom. Uvažena poslanica, Mirjana Malić, replika. Izvolite.
Poštovani predsjedavajući, poštovane kolege. Ja se zaista izvinjavam, vi znate da nije moj manir da repliciram, pogotovo ne na nebulozne izjave, izvinite na rječniku. To je krivi navod gospodina Drage Kalabića, nije tačno da je jedina ideja koju je SDP imao u smislu poboljšanja Budžeta vezana za tužilaštvo i sudstvo. Ja neću replicirati, jer nisam advokat gospodina Lagumdžije, na insinuacije koje smo čuli po tom pitanju, ali ja hoću i mislim da je to razlog što vam se izvinjavam, da sada, zbog krivog navoda kažem šta je sadržaj ovih amandmana i obećavam da ću potrošiti samo minut. 22 amandmana koje je podnio SDP. Prvih devet se odnosi na umanjenje stavki navedenih u Budžetu, a odnose se na bruto plate i naknade, naknade troškova zaposlenih, putne troškove, izdatke za tekuća održavanja, ugovorene i druge posebne usluge koje se odnose na državne institucije. Zatim umanjenje stavke za Parlamentarnu skupštinu BiH i za Predsjedništvo BiH. Nadalje, umanjenje sredstava za Generalni sekretarijat Vijeća ministara BiH i Agencije za promociju stranih investicija, s obzirom na njen učinak. Tako smo smanjili sredstva za 90 miliona i tih 90 miliona, da ne bismo probijali okvir Budžeta, preraspodijelili u narednih 13 amandmana i tražili da se povećaju sredstva za institucije koje treba da ojačaju ovu državu i da je uvedu brže u euroatlantske integracije, a to su: Direkcija za evropske integracije, Komisija za očuvanje nacionalnih spomenika, Arhiv BiH, Fonda za povratak, Institucija ombudsmena, Sud BiH, Tužilaštvo BiH. I na koncu smo dali sebi slobodu, jer postoje mogućnosti, bez obzira što nema zakonskih normi za ovo, da se u sklopu postojećih ministarstava i postojećih aktivnosti, osnuje Fond za finansiranje nadarenih učenika i studenata, pomoć za najugroženije penzionere, finansiranje i stimulisanje otvaranja malih i srednjih preduzeća i konačno Fond za rekonstrukciju, u malom iznosu, za jedini olimpijski stadion u zemlji, a to je stadion Koševo i državna pomoć za izgradnju autoceste. Toliko, gospodine Kalabiću, o nemaštovitosti SDP-a i njihovoj intervenciji na Budžet.
Zahvaljujem. Uvaženi poslanik Selim Bešlagić, replika. Izvolite.
Pa ja repliciram kolegi Kalabiću iz jednog prostog razloga što me interesuje je li gospodin Špirić iz SNSD-a? Juče je dao izjavu da će obezbjediti sredstva za Tužilaštvo i Sud BiH od još 10 miliona maraka, ništa više. Prema tome, mi nemamo pojma, evo, gospodin Špirić je to rekao, mi to prihvatamo, pozdravljamo, samo, ne vidi se iz kojih sredstava. Tu je suština problema, jedno se priča, drugo se radi, a mi u Parlamentu BiH glumimo lutke koje će samo 15 donijeti odluku bez ikakvih amandmana da bi smo nešto poboljšali u odnosima, ako može može, ako ne može nikom ništa.
Uvaženi poslanik Zlatko Lagumdžija, druga replika, vodimo onu kao nastavak replike. Izvolite.
Da. Dakle, vrlo kratko, ja moram priznati da sam dirnut stepenom suglasja, saradnje gospode iz SNSD-a i Stranke za BiH kroz njihove glasnogovornike, gospodina Kalabića i Bahtića. Počastvovan sam što se to dešava ovdje i zaista mi je drago da su spremni da ovako otvoreno rade i sarađuju, a ne samo zakulisno kako je do sada bila praksa, u velikom broju slučajeva. Ja na Komisiji nisam bio iz razloga koji su poznati, ... ako ste čitali novine i nadam se da i tu imate jedinstven stav, pošto sam bio na zvanični poziv ministra vanjskih poslova Turske, gospodina Ahmeda Davutogla u Ankari, i sticajem okolnosti, nekako sam smatrao da ću od njega više saznati šta se može učiniti u regionu i za dobrobit ove zemlje, nego od ovog dvojca koji me ovdje časti. Ukoliko su ova dva gospodina vidjeli alternativu u SDP-u i pozivaju ljude da se opredijele za njih ovakve kakvi su zajedno, ili za SDP, ja bih zamolio da mi se da snimak ovoga, ja bi htio da ovo iskoristim u predizbornom spotu, kako Bahtić i Kalabić narod obavještavaju ukoliko, je li, nisu spremni glasati za SDP, da su onda njih dvojica alternativa i to je zaista jedno veliko ohrabrenje za mene. Moram priznati nisam se nadao tako snažnoj podršci njih dvojice SDP-u. Hvala vam lijepa.
Zahvaljujem. Imamo uvećanu ponovo listu replika i očigledno je da ćemo sa replikama završiti i ove tačke dnevnog reda, ali dobro. Uvaženi poslanik Denis Bećirović, replika. Izvolite.
Evidentno je, i na neki način to su poslanici iz vladajućih stranaka, prije svega poslanici Stranke za BiH i SNSD-a, i nesvjesno danas pokazali da su amandmani SDP-a suštinski amandmani. Ukupno 22 amandmana i svi su usmjereni jačanju pravne države i razvoju BiH. I evidentno je zato toliki otpor ovim amandmanima iz SDP-a. Šta je to sporno što je klub poslanika predložio da uvećamo sredstva za Sud BiH u iznosu od jedan milion, da uvećamo sredstva za Tužilaštvo BiH u iznosu od jedan milion KM, da pomognemo izgradnju autoceste Koridor Vc u iznosu od 35 miliona maraka ili, recimo, da osnujemo fond za stipendiranje nadarenih učenika i studenata? I sve to u ovim amandmanima 16 stoji i kako i na koji način, dakle, ne vidimo gdje je problem u ovim amandmanima SDP-a i zašto se oni toliko pokušavaju negirati. Međutim, ono zbog čega sam ja prevashodno ustao sada nešto da kažem jeste ovaj krajnje, gospodine predsjedavajući, neprimjeren istup poslanika Stranke za BiH gospodina Bahtića. Naime, ovo je klasičan primjer kako predstavnik u zakonodavnoj vlasti daje sebi taj luksuz da on u ovom parlamentu postane i tužilac i sudija i da optužuje i da presuđuje. To je apsolutno protiv i Ustava BiH i Evropske konvencije o ljudskim pravima i Kodeksa o ponašanju poslanika u ovom parlamentu. Da je čovjek rekao, možda postoji neka sumnja, itd. već nije ni to rekao, već direktno optužuje. Dakle, po Bahtiću je evidentno da ovdje ne treba ni sud ni tužilaštvo, on, kao jedini osuđeni poslanik u ovom parlamentu, može i da optužuje i da osuđuje. Zbog toga Vas ja molim, gospodine predsjedavajući, razmišljam da u ime Kluba zatražim i pauzu, da se očitujete o kodeksu ponašanja poslanika. Da li poslanik, predstavnik zakonodavnog organa može i da optužuje i da osuđuje. Ako je to tako u ovom zakonodavnom organu, onda mi možemo raspustiti sudstvo i tužilaštvo u ovoj zemlji.
Zahvaljujem. Uvaženi poslanik Remzija Kadrić, poslovnička intervencija. Izvolite.
Zahvaljujem se, predsjedavajući. Mi sad raspravljamo o amandmanima Kluba SDP-a koji nisu predmet rasprave. Molim vas da se usmjerimo na ono što je predmet rasprave. Imamo ovdje četiri amandmana koji su obnovljeni, amandmane koji su predmet rasprave, Erićev, Novakovićev, Sefera Halilovića i Momčila Novakovića. A onda da raspravimo i o mojim amandmanima koji nisu prihvaćeni zbog zakašnjelog roka. A što se tiče ovoga, dakle, poslanik ima pravo da iznosi svoje mišljenje na način kako treba da iznese svoje mišljenje. A svakako da bi bilo uvaženom poslaniku Lagumdžiji bolje, naravno, bolje bi se snalazio možda kao ministar vanjskih poslova, nego kao član Komisije za finansije i budžet, i u tom dijelu je on sebi našao jedan takav raspored.
Zahvaljujem. Kolegij zdušno prihvata prigovor poslanika i ovu poslovničku intervenciju. Molim sve koji su se prijavili za repliku da imaju u vidu da raspravljamo o amandmanima na Budžet, da nije predmet rasprave ni stranka, ni pojedinac, nego amandmani i Prijedlog budžeta i da se na osnovu toga i njihove diskusije usmjere. Ipak, drugi zamjenik predsjedavajućeg, gospodin Beriz Belkić, druga replika. 17
Ja se zaista izvinjavam kolegama iz Kolegija, međutim, radi se o neistini. Gospodine Denise Bećiroviću, Vama repliciram. Dakle, ustvrdili ste da je Stranka za BiH protiv amandmana SDP-a, to ste ustvrdili, a radi se o proceduri. Dakle, mi smo ovdje rekli da SDP nije na vrijeme podnio amandmane. Dakle, mi nismo bili u prilici da raspravljamo o vašim amandmanima. Također, gospodine Bećiroviću, iz proceduralnih razloga i naši amandmani nisu danas ovdje. Da li Vam je to poznato? Dakle, hoćete li da ja sad pričam o amandmanima Stranke za BiH. Pa nisu proceduralno, nisu ispunili proceduru, gospodine Lagumdžija. Mi poštujemo Poslovnik, ne silujemo ovaj Parlament. Dakle, u rijetkim trenucima kad ste ovdje, Vi stvorite atmosferu da se zabavljate s nama.
nije uključen mikrofon
Pa u rijetkim trenucima. I mi ćemo to glasačima reći, gospodine Lagumdžija, da ne troše glasove za Vas.
Zahvaljujem. 10 minuta pauza, nakon toga nastavljamo raspravu. [[PAUZA]] Molim vas, kolegice i kolege poslanici, samo da izbrojimo za kvorum. Imamo kvorum, idemo sa daljom raspravom. Replike, molim da odustanu ako..., gospodin Bahtić odustaje, gospodin Mirko Okolić trenutno nije tu, gospodin Drago Kalabić, i Vi odustajete, je li tako ili, odustajete ili? Odustajete. Uvaženi poslanik Momčilo Novaković je imao diskusiju prije Vas, gospodine Eriću. Izvolite, Momčilo.
Zahvaljujem. Gospodine predsjedavajući, uvaženi članovi Kolegija, koleginice i kolege. Vidite, htio sam reći nekoliko stvari. Prvo, poslovnički mislim da smo mi danas napravili jedan propust. Nažalost, Poslovnik je nedorečen. Član 111. Poslovnika je rekao sve samo nije rekao koliko najkasnije prije početka sjednice treba amandmani da budu dostavljeni, dostavljeni poslanicima. Tako da smo mi zbog ovih rokova, praktično, obavezali ljude da podnesu amandmane prije nego što su dobili izvještaj da njihovi amandmani nisu prihvaćeni i da su neki drugi prihvaćeni. S jedne strane, dakle je povreda Poslovnika, s druge strane je nedorečenost Poslovnika. Možda je bilo mudro da smo mi omogućili, upravo zbog ovog vremenskog škripca i 18 ove nedorečenosti, da svi kažu ono što misle o svojim amandmanima, jer, u principu, većina je već rekla šta... i iznijela ove amandmane, čak možda i više nego što bi ih iznijeli da su imali priliku da ih brane ovdje na Parlamentu. Ali, dobro, Kolegij i u proširenom sastavu, a i ovaj kolegij su bili drugačijeg mišljenja i mislim da smo iz tih razloga dobili ovu raspravu sasvim nepotrebnu nekih sat vremena. Ne, ja ne razumijem zbog čega je pozicija nervozna danas, s obzirom da imaju dogovoreno i usaglašeno usvajanje Budžeta i ne vidim razloge za tu nervozu. Na kraju krajeva, priča kako su stavovi opozicije demagogija, pazite, opozicija ima pravo i na demagogiju. Građani će to provjeriti na sljedećim izborima. Ja mislim da, ma koliko se opozicija u ovom parlamentu trudila da sije demagogiju, ne može posijati onoliko demagogije koliko je pozicija prosula u ovom parlamentu. Tako da zaista ne vidim nekih ozbiljnih razloga za nervozu u poziciji, pogotovo ne za sve ovo što se dešavalo u prethodnih nekoliko minuta ili sat vremena. I sada da pređem konkretno na amandmane koje sam uložio. Ja sam uložio, praktično, tri amandmana. Sa jednim sam pokušao da obrazložim rashodnovnu stranu, sa drugim prihodovnu, sa druga dva prihodovnu stranu, vodeći pri tom računa da zaista ne širim mnogo priču i da ne smetam puno poziciji u njenom dogovoru. No, ono što nisam mogao a da ne napišem, prije svega zato što je zaključak Predstavničkog doma, drugo zato što sam ja bio podnosilac inicijative koja je ovdje bila i povodom koje je Dom i donio zaključke i treće zato što su dva ministarstva, od deset ministarstava, isto to podržala u svojim izvještajima, a to je Ministarstvo pravde i Ministarstvo za izbjegla i raseljena lica. A radi se o sudskim sporovima radnika koji su ostali bez posla u Hrvatskoj u periodu od '91. do '95. godine. Vidite, mi smo na ovom parlamentu donijeli zaključak da se u Budžetu za ovu godinu izdvoje određena sredstva kojim bi se finansirali sudski sporovi pred sudovima u Hrvatskoj. Dakle, radi se o tačno namjenskim sredstvima koja se vrlo lako mogu pravdati i kontrolisati, kroz sudske takse je to, dakle, vrlo jasno za korišćenje. Radi se o cifri od 200 hiljada, jer toliko ima pripremljenih tužbi koje stoje u dva udruženja, jedno u Banja Luci, drugo u Tešnju. I upravo u tom iznosu su takse za te sudske sporove koji se trebaju pokrenuti, a za koje ovi ljudi nemaju jednostavno para. Sama činjenica da su ostali bez posla i da ne rade valjda dovoljno govori o njihovom teškom položaju. Ne ulazeći u neke druge probleme, aspekte ovog pitanja itd., nego samo u jedan aspekt, a to je vođenje neophodnih postupaka, kako bi ljudi ostvarili svoja prava koja jedino mogu ostvariti pred sudovima i nigdje više. Zbog toga me zaista čudi obrazloženje zamjenika ministra, na Komisiji, da se samo mogu prihvatiti amandmani koji su zasnovani na nekom zakonu ili nekoj odluci, sem ako, naravno, zamjenik ministra ne smatra značajnim zaključak Predstavničkog doma. A ako ga smatra značajnim, onda bi prihvatio taj amandman, i on i samo Ministarstvo. Ponavljam, pogotovu što su u svom izvještaju o ovom pitanju dva ministarstva jasno iznijela da postoji ovaj problem i da ga je potrebno rješavati upravo pred sudovima. Zašto? Možda sam uzeo i previše vremena govoreći o ovom amandmanu, ali upravo moram govoriti zbog toga što je to toliko malo para u odnosu na ovu milijardu, ovih 200 hiljada, da mi zaista nije jasno, pogotovo što ne dira ni u kakav koncept koji je dogovorila većina, da mi zaista nije jasno zbog čega je Ministarstvo bilo protiv amandmana i zbog čega su kolege u Komisiji tako zdušno podržali Ministarstvo iako su glasali za ovaj zaključak. Što se tiče nekakvih rokova oko ovih amandmana, ja moram reći da, kako je radilo Ministarstvo, kakav je odnos imalo prema amandmanima, pa ako hoćete i gotovo čitava naša 19 Komisija, mi smo odmah isti dan kad smo napisali amandmane, mogli napisati i ove po članu 118., jer je bilo evidentno da ni jedan neće biti prihvaćen. Ja sam mogao i 27., nisam morao čekati 29., odmah napisati i ove druge amandmane, jer je bilo evidentno da oni neće biti prihvaćeni, bar kad se uzmu oni stavovi i način na koji je zamjenik ministra tamo obrazlagao svoje neslaganje, ili neslaganje Ministarstva sa ovim amandmanima. Evo, drugi amandman, koji govori o popisu, ne želim obrazlagati zato što je o njemu i o ovoj aktivnosti puno rečeno ovdje i puno govoreno u zadnjih nekoliko budžeta i, naravno, on je prošao kao što je prošao i u zadnjih nekoliko budžeta. Ono što je sigurna posljedica našeg odnosa prema ovom pitanju jeste daljnje komplikovanje situacije, i kao što smo ovih dana mogli pročitati, aktivnosti na, izgleda, usvajanjima pojedinačnih zakona, ili bar što se tiče RS-a, usvajanje Zakona o popisu stanovništva, što će vjerovatno dodatno zakomplikovati odnose unutar BiH, a i taj popis neće u potpunosti ispuniti efekte, odnosno, neće imati one efekte koje bi imao. Ali, to je sad, ponavljam, rezultat nedostatka volje, a mislim da, ako i za jedan projekat, onda za ovaj projekat se lako moglo naći dovoljno volje da on dobije podršku ovdje u parlamentu, odnosno, prvo dođe do Parlamenta, onda dobije podršku u Parlamentu i da ispunimo i taj jedan od uslova koji nam je stavljen kao uslov za približavanje EU. Ja se zahvaljujem na strpljenju. Zamolio bih kolege da posebno još jednom obrate pažnju na ovaj amandman. Ja sam sad razgovarao sa predstavnicima oba udruženja, ništa ne mogu drugo nego prenijeti i njihovu ponovnu želju da nađemo načina. Mislim da je vrlo jednostavno naći na toj prihodovnoj strani ovih 200 hiljada, ne mislim da je to nekakav problem. Ministarstvo to može vrlo lako uraditi ukoliko postoji volja u samom Ministarstvu. Hvala vam lijepo.
Zahvaljujem. Sljedeći za diskusiju, uvaženi poslanik Savo Erić. Izvolite.
Hvala, gospodine predsjedavajući. Evo, ja ću pokušati da budem operativniji, pošto se ova medijska predstavka već završila i propaganda, šta je imao ko da kaže, se završila i da se vratimo konačno dnevnom redu i da raspravljamo o dnevnom redu. Ono što bih htio da konstatujem jeste da je Komisija ozbiljno radila, bez obzira što sam ja jedini bio protiv, da je bio i kolega Zlatko sa mnom, najvjerovatnije bismo mogli više uraditi i na prethodnim komisijama i na ovoj, najvjerovatnije da bismo nešto uradili. Drugo, veoma je bitno da je sekretar odmah obavjestio telefonom sve one koji su podnijeli amandmane, šta se dešavalo s njihovim amandmanima. Kasnije smo imali mogućnost da to vidimo na internetu, pa imali smo mogućnost da reagujemo i na drugi način, što opet podržavam, kao i ovo da je trebalo naći načina da se svima omogući da podnesu amandmane, ali najvjerovatnije i oni su svjesni, kao i ja, da je ova priča uglavnom završena. I ono što mene raduje je da će to biti urađeno do Nove godine, znate sami da sam pokušavao u junu mjesecu da nametnem ovo pitanje i da ozbiljnije priđemo budžetu. 20 Ono što ja zamjeram u Budžetu jeste da je Budžet previše mali, znači, dokaz da nismo ranije budžete pravilno raspoređivali, a nismo ni sad imali priliku da taj budžet bude malo vezan i za one koji ulažu sredstva, tj. one koji plaćaju PDV. Ono što je, po meni, dobro, da je prvi put rezerva bila objektivna, znači, nije bilo previše foliranja, pa ostavimo veliku rezervu, pa onda u rezervu sve amandmane stavimo, prihvatimo da su svi zadovoljni, itd. Znači, to je jedna dobra osobina koja je sad ove godine sigurno dobro ispravljena. I ono što me raduje da gospoda nije spremna da ide u velike rebalanse jer najvjerovatnije da će biti kriza, pitanje je kako će se i ovaj budžet provoditi, pa tako je to dobra poruka za sve, znači da neće biti nekih rebalansa i zbog toga najvjerovatnije da nema prostora za amandmane i amandmansko djelovanje. Jedan dio amandmana je usvojen, od 42 usvojeno nekih šesnaestak, znači da je to dobro. Ono što nije, u principu, opozicija je ostala bez amandmana, možda više zbog višepartijskih linija nego zbog realnosti, ali su činjenice da je bilo dobrih amandmana. I SDP je imao dobre amandmane. I ja ću se vratiti samo na moj amandman, da ga ne bih obrazlagao, jer prošli put sam ga obrazlagao, znači, dva amandmana, jedan je popis i ovaj amandman koji sam ja predložio vezan je za izbjeglice. A ono na čemu što sam ja insistirao i bode mi oči, znači, taj zakup, u principu je već prezentovan, da su za zakup potpisani ugovori, da je on fiksna stavka i da ga mora čak Ministarstvo finansija..., čak i mi poslanici moramo se složiti da je taj zakup realan i da se ne može smanjivati. I ja apelujem na vas, ovaj višak koji traže za Ministarstvo za izbjegla lica, tražim sa te stavke zakupa. Hvala najljepša.
Zahvaljujem. Replika, uvaženi poslanik Husein Nanić. Izvolite.
Zahvaljujem se, predsjedavajući. Ja želim da ispravim krivi navod ovdje izrečen, a cijeneći da je još mnogo toga izrečeno ovdje. Nisam do sada replicirao vezano za amandmane koji..., jedan od poslanika koji je uložio amandman jesam i ja, i ovdje je rečeno da su poslanici obaviješteni telefonski od strane sekretara o statusu njihovog amandmana. Ja ovdje jasno želim da kažem da me niko nije pozvao na komisiju, da je potrebno da kao poslanik obrazlažem ili ne obrazlažem svoj amandman, niti me obavijestio o stavu Komisije, kakvu je odluku donijela, niti sam ja imao mogućnost da znam kada je završena sjednica Komisije, da bih mogao eventualno obnoviti svoj amandman. Da podsjetim, ja sam uložio amandman za proces deminiranja, potrebno je šest miliona maraka da se obezbjedi iz Budžeta institucija BiH.
Zahvaljujem. Uvaženi poslanik Sefer Halilović, diskusija. Izvolite. 21
Poštovani predsjedavajući, kolege poslanici. Nadam se da je ovaj moj amandman jedno tehničko pitanje, jer nadam se da ga je Komisija odbila samo zato što ja nisam bio prisutan, a ja zaista nisam bio obaviješten da trebam biti prisutan, a kada sam saznao za to, onda sam zamolio kolegu Huskića da umjesto mene obrazloži amandman na Komisiji. Samo da vas kratko podsjetim da je ovaj dom usvojio zaključak, svojim zaključkom je formirao Istražnu komisiju za utvrđivanje trošenja donatorskih sredstava u kome je naveo, citiram, da će se finansijska podrška za rad Komisije osigurati u Budžetu institucija BiH. Predstavnički dom, odnosno, ovaj dom je na 56. sjednici usvojio Privremeni izvještaj Istražne komisije sa prijedlogom projekta, uz zaključak da sredstva za finansiranje projekta ... iz budžetske rezerve za 2009. godinu. Mi smo održali sjednicu prije desetak dana i jednoglasan zaključak Komisije je bio da se uputi amandman ovom parlamentu i da se osiguraju sredstva od 41.291,76 KM. Nama je potpuno svejedno da li će to biti iz tekućih izdataka, iz budžetske rezerve, ali ono što je jednoglasno molba Komisije jeste da se ovaj amandman usvoji i da se osiguraju sredstva za rad Komisije, da bi mogla nesmetano raditi. Hvala vam lijepo.
Zahvaljujem. Uvaženi poslanik Jerko Lijanović, diskusija. Izvolite.
Poštovani predsjedatelju, kolegice i kolege zastupnici, uvaženi gosti. Ja nemam amandmana na ovaj proračun jer mislim da se amandmanima ne može napraviti ono što bi trebalo uraditi. Ja ću samo nekoliko primjera iz nekih zemalja EU, koje mi je dostavio naš Istraživački sektor, podsjetiti kako se sa novcima upravlja i na koji način. Pa jedan primjer Njemačke, koja je u 2008. i 2009. godini podržavala svoj ekonomski sektor, zapravo svoje gospodarstvo, pa ću iznijeti neke cifre koliko su oni sredstava izdvojili za podršku gospodarstvu i bankama, pomoć bankama, prosinac 2008. – 8 milijardi eura. Pomoć bankama, svibanj 2009. – 10 milijardi eura. Pomoć za spašavanje firmi u poteškoćama putem banaka, 8. mjesec 2008. – 5 milijardi eura i garancija kredita za banke od 1.10. do 1.4.2009. – 26,5 milijardi eura. Direktna pomoć gospodarstvu, 2. mjesec 2009. – 6 milijardi eura, šema subvencioniranih garancija za investicijske kredite radi podsticanja ekonomije, 8. mjesec – 500 miliona, soft line šema kredita sa sniženom kamatom, firmama koje investiraju u proizvodnju proizvoda koji nisu štetni za okoliš. Šema pomoći poljoprivrednicima do 15 tisuća eura, direktni grantovi subvencije za kamatne stope, subvencionirani krediti, subvencionirane garancije – 100 milijardi eura. I u ovo nije uključen podsticaj proračuna EU čijeg 43% se izdvaja za poticaj u gospodarstvu ili negdje oko 100 milijardi maraka. A mi u našem proračunu ovu temu nismo uopće tretirali, a sa druge strane smo potpisali sporazume i sa EU o stabilizaciji i pridruživanju, dogovorili se da ćemo ukinuti carine i izložiti ekonomiju jednih i drugih zemalja u jednu tržišnu utakmicu. I na jednoj strani imamo političko vodstvo koje brine o svojoj ekonomiji, pomaže da 22 se u toj tržišnoj utakmici sačuvaju radna mjesta i imamo na drugoj strani političko vodstvo koje, kroz Proračun, vidimo kako brine o ekonomiji. Zato bih ja predložio, ako postoji raspoloženje, da se nešto napravi po pitanju sačuvanja radnih mjesta u idućoj godini, jer smo ih već u prošloj izgubili 70 tisuća, a u idućoj ćemo sigurno toliko, ako ne i više, da se ovaj proračun povuče i da, u biti, nešto slično kao što rade zemlje unutar EU, da evropske standarde počnemo polako preuzimati i napravimo Proračun za BiH. Hvala.
Zahvaljujem. Uvaženi poslanik Bakir Izetbegović, diskusija. Izvolite.
Dakle, sve što su prethodnici govorili treba podržati i mislim da bi trebalo još dosta toga dodati, pa da imamo jednu perspektivnu godinu pred sobom. Međutim, odakle, je li? Ja nemam običaj ovdje pričati viceve, ali sad ću ispričati jedan. Objašnjava komšinica komšinici kako da napravi savršenu smjesu zemlje za cvijeće. I kaže joj, trebaš uzeti pola humusa i pola pjeskulje i pola crnice i pola, ne znam, treseta. Pa kaže, stani to su četiri polovine. Pa uzmi veću saksiju, nema veze. E pa naša saksija je tolika kolika je, mi ne možemo uvećati saksiju. Trebalo bi pomoći poljoprivredu, izgradnju cesta, i povratak, i deminiranje, i pomoći ljudima koje je ova globalna kriza dovela u situaciju kakvu ih je dovela, ali odakle? Dakle, mi imamo jednu lošu godinu iza sebe i još lošiju pred sobom, ekonomski pad koji će se produbiti, pad ekonomske aktivnosti, umanjeno, kako se zvaše, punjenje budžeta. Ovaj budžet nema osobit pad, u jednom lošem vremenu, u jednoj lošoj projekciji, ovo nije loš budžet. Dakle, na njemu imamo konsenzus tri člana Predsjedništva BiH, jedan od članova Predsjedništva je iz najjače opozicione stranke. Oni su podržali ovaj budžet. Dakle, radi se o jednom solidnom kompromisu s obzirom na, prije svega, ekonomsko stanje i naše odnose ovdje, konstelaciju odnosa. SDA će podržati Budžet ovakav kakav je, odnosno, ono što je predložila Komisija za finansije i budžet, u tom okviru i bez podrške amandmanima, koje bismo vrlo rado podržali da su realni. Hvala.
Zahvaljujem. Uvaženi poslanik Jerko Lijanović, replika. Izvolite.
Pa ja bih samo podsjetio, ako se odluči Proračun povlačiti i neka sredstva osiguravati za tri najbitnija pitanja u ovoj zemlji, to je ekonomija, ekonomija i ekonomija, da nije problem sredstava, porez na luksuz u BiH je najmanji u odnosu na region ili u odnosu na zemlje EU, tako da tu nekoliko milijardi imamo na raspolaganju ukoliko imamo snage oporezovati luksuz u ovoj 23 godini. I mislim da je neprimjereno da jedna tako siromašna zemlja kao što je BiH ima tako mali porez na luksuz, a jako veliki porez na život i rad u ovoj zemlji. Hvala.
Zahvaljujem. Mehmede, je li to, a ne. Uvažena poslanica Azra Hadžiahmetović, diskusija. Izvolite.
Zahvaljujem, predsjedavajući. Ja ću vrlo kratko u ime Kluba poslanika Stranke za BiH. Pošto je kolega Jerko govorio o ekonomiji, ja neću o ekonomiji, ali hoću da vas podsjetim samo da je Klub, u prošloj raspravi u prvom čitanju o Budžetu, predložio čak i odmah raspravu i usvajanje po hitnom postupku, svjesni upravo argumenata koji se ovdje čuju u sali od svih onih koji osporavaju Prijedlog budžeta koji, kao što je kolega Izetbegović pomenuo, nam je došao od ovlaštenog predlagača, s potpisom uvaženog predsjedavajućeg Predsjedništva BiH, gospodina Željka Komšića. Dakle, Stranka za BiH podržat će prijedlog ovlaštenog predlagača sa usvojenim korekcijama Komisije za finansije i budžet, ne osporavajući, zaista, specifičnu težinu i nekih argumenata koji su se čuli ovdje i amandmana koji su u proceduri i onih koji nisu u proceduri. Mi smo svi jako dobro svjesni da je ovo budžet kojim se finansiraju institucije BiH i međunarodne obaveze BiH. Nažalost, nemamo ingerencija kao što ima jedna Njemačka, o čemu je govorio gospodin Lijanović, ali što ne znači, naravno, ukoliko u narednom periodu ne izvršimo odgovarajuće promjene u tom pravcu, i Budžet BiH ne bude u tom pravcu i usmjeren. Dakle, Klub poslanika Stranke za BiH podržat će Budžet onako kako ga je Komisija podržala, sa korekcijama, odnosno, usvojenim amandmanima. Hvala.
Zahvaljujem. Uvaženi poslanik Mirko Okolić. Izvolite.
Hvala, gospodine predsjedavajući. Evo, ja sam obnovio amandmane iz razloga što sam, cijeneći ono što ja mislim o njima, čuo i od ostalih kolega da su ovo teme o kojima se uglavnom raspravljalo kada je u pitanju budžet. Čuo sam mnogo ovdje primjedbi, čak i diskusija za govornicom da je zaista iznos sredstava za zakup prostorija izuzetno velik i da smo mi mnogo godina ranije sugerisali da se po tom pitanju nešto uradi kako bi se zakup smanjio, odnosno, kako sredstva ne bi bila bačena niz vodu. Na osnovu zakupa smo mogli nešto drugo da radimo, kao što je dizanje kredita i na osnovu kredita kupovati vlastite prostore, itd. Dalje, šta je mene ponukalo još da obnovim amandmane je to da je nedopustivo i čudno da iznos sredstava koja su predviđena u ovome budžetu za 2010. 24 godinu za zakup su veća od sredstava za zakup u 2009. godini. U godini recesije, kada cijene padaju svemu što postoji na ovom svjetskom tržištu, i cijene zakupa padaju i ne može se nikako opravdati da zakup mora imati veću stavku u idućoj godini nego u ovoj godini i ja bih volio da mi to neko može da dokaže da je to tako. Dalje, vidimo izvršenje Budžeta za 2009. godinu, za prvih 6 mjeseci, da je ono po 26.844.000 planiranih sredstava 12.524.000 (?), što znači da je ispod 50% i da nije bilo potrebno ni pola sredstava koja su bila planirana. Ali, evo, da kažem da je to nekakvo okvirno planiranje i da se moglo to tolerisati, ali, ipak, tu je za milion i nešto smanjeno. Sada imamo povećanje preko milion maraka i ja zaista ne mogu da shvatim razlog, i neko debelo treba da me pokuša ubijediti i da mi da dobre argumente da smo trebali za iduću godinu planirati preko milion maraka sredstava više koja su uzaludno bačena. Dalje, sljedeći amandman se odnosi na sredstva koja bi trebala da budu obezbijeđena kao tehnička priprema za popis 2011. godine. O tome smo mnogo, takođe, govorili, ja ne mogu nikako da prihvatim da ništa od sredstava ne planiramo za iduću godinu po tom pitanju i zato sam i obnovio taj amandman i nadam se da ćete imati razumijevanja prema tim amandmanima i da ćete do glasanja o tome razmisliti, jer čini mi se da je to interes koji se poklapa sa svim dosadašnjim govornicima na prošloj sjednici, i sada i ne vidim razloga da se to ne uradi. A kada je u pitanju smanjenje za zakup, bila je i primjedba da se nije tačno reklo kome da se smanji, a ja sam amandman uložio da se procentualno smanji cjelokupan zakup, ili ako se drugačije moglo Ministarstvo dogovoriti sa korisnicima tog zakupa, ali, šta je tu je sada. Hvala lijepo.
Zahvaljujem. Diskusija, uvaženi poslanik Drago Kalabić. Izvolite.
Gospodine predsjedavajući, uvažene kolegice i kolege. SNSD je u više navrata rekao što je imao reći o Budžetu i mi smo i kroz ove procedure pokazali jedan ozbiljan odnos prema ovom pitanju i mislim da je dobro da su to i drugi prihvatili i da danas imamo ovakvu situaciju kakvu imamo. Uz svo uvažavanje svih primjedbi, SNSD će glasati za ovakav Prijedlog budžeta koji odražava jedno realno stanje, takvo kakvo jeste i uz sve ove dileme i logično je da na budžetu svi imaju i različita viđenja i potrebe, ali da je na kraju zbir svih tih zahtijeva ovakav kakav je, omeđen i realnim pozicijama i Vijeća ministara BiH i budžetskih korisnika. Ono što moram sa žaljenjem konstatovati je da nismo uspjeli, iako smo imali pokušaj na Komisiji za finansije i budžet, nas nekoliko poslanika, nije to samo bila ideja SNSD-a, bila je i gospodina Huskića, čini mi se i još nekih, i nismo se uspjeli izboriti. Brzo je formiran jedan nevidljivi blok protiv nas koji je uspio da to na brzu ruku razvodni, ali evo, pred nama je ta priča vezana oko zakupnina. Mi smo tu doživjeli poraz, ja to moram da kažem, zato što na naše prijedloge da se povećaju izdvajanja za kapitalna ulaganja, da se riješi pitanje zakupnina, naišlo 25 se na jedan odbojni zid koji ćemo mi tek analizirati kako je formiran, jer je nezamislivo da sa 24 miliona imamo porast na 28 miliona zakupnina, o čemu su kolege govorile. I samo je to rast u ovoj godini kada padaju cijene i zakupa prostora, kada padaju cijene i građevinskih objekata. Ali evo, mislim da će u tom pravcu biti i naredni zaključci koje će predlagati SNSD, da mi revidiramo one svoje zaključke koje smo izglasali u ovom parlamentu, na prijedlog Komisije, jer ih nismo uspjeli na taj način realizovati kroz ovaj budžet, ali vidjet ćemo, ako dobijemo tražene podatke i informacije, šta možemo uraditi u narednom periodu. Ali sigurno da je to neodrživo i u vrijeme recesije i krize i da je ta stavka u najmanjem slučaju(?) maglovita. Ja sam rekao da ćemo mi podržati ovakav Prijedlog budžeta uz, normalno, želju da, ako bude prilike, se neki realni zahtjevi drugi put uvaže, vjerovatno to u ovom momentu nije moguće. Nisam se javljao za repliku, ali, evo, gospodin Lagumdžija je tu. S obzirom da nije bio na prošloj sjednici i da je kolega Denis Bećirović pozvao sve poslanike da vrate diplomatske pasoše, ja pretpostavljam da gospodin Lagumdžija nije vratio, jer nije bio tu. Pa mislim da, evo, ima sada priliku da vrati, jer nije uredu da nas njegov kolega poziva, a on ne silazi sa aviona. Mislim, evo, danas imate priliku da svoj diplomatski pasoš, na poziv svoga kolege, vratite. Da li se to u SDP-u, s ozbirom da je gospodin Komšić, ja mu se zahvaljujem, podržao ovaj Prijedlog budžeta koji je ovdje bio, a na poziv gospodina Lagumdžije da učestvujemo u njegovoj predizbornoj kampanji, ja sam spreman, ali ga molim da ovaj DVD koji kruži Sarajevom o SDP- ovom poštenju u Sarajevu, da nam ustupi pa ćemo razmijeniti te kasete, pa ćemo da vidimo. Hvala.
Uvaženi poslanik Vinko Zorić, diskusija. Izvolite.
Pa ja bih se, prije nego pređem na Proračun, nadovezao na priču gospodina Kalabića. Evo, ja sam donio putovnicu da je vratim, samo mi recite kome. Evo, tu je. Ja sam voljan vratiti. ___________(?) [[nije uključen mikrofon]] Nemam pojma. Ne pamtim. [[zajednička diskusija]]
Samo malo, molim vas. 26
Ja mogu i šutiti komotno dvije-tri minute, jer mi rasprava neće trajati 10 minuta. Mi smo pokušali u Klubu pratiti kontinuitet i želje ovog parlamenta, ispričavam se, prehlađen sam pa mi je teško pričati, na učestala usvajanja zaključaka kako trebamo smjestiti institucije u vlastite prostore. Mi nismo podnosili amandmane jer smo čuli da će mnogi podnijeti amandmane i kako, praktički, postoji konsenzus u ovom parlamentu da se to i ispravi. Naime, od 24 miliona zakupnina iz 2009., naraslo je to na 28. Ja sam osobno očekivao da će to spasti na 20, a da će se tih 8 miliona uložiti u kapitalna ulaganja, tako da nećemo izdvojiti za kapitalna ulaganja 10, nego npr. 18. S druge strane, gospodin Raguž je predložio zaključak koji će biti predmet sljedeće točke dnevnog reda, dakle, on je išao u tom smjeru, a to je, takođe, nekoliko puta ovdje spominjano i usvajano od ovog doma, da trebamo osigurati novac i sredstva za povratak. Treća stvar, predsjednik Povjerenstva za financije i proračun se oduševio sa dvije pobjede, u jednom sportu, reprezentacije BiH. Mi moramo znati da imamo puno sportova i da će biti, ako Bog da, pobjeda, pa sam ja uložio amandman da se sredstva za sport sa milion i 300 povećaju bar na dva, tako da ne bismo tijekom godine morali moliti sredstva za sport. Da resorni ministar ima na raspolaganju, pa da sa tih 700.000 maraka, koje sam ja predložio u povećanju, može intervenirati za vrhunske rezultate. Međutim, to je i predsjednik tog povjerenstva, koji se zalagao za nekakvih 100.000 nakon dvije pobjede u kvalifikacijama, ne daj Bože da su bile na nekom velikom natjecanju, i bez medalje on bi predložio bar dva miliona. Ali, moramo razmišljati unaprijed, ne možemo se sjetiti u osmom mjesecu da nam sredstva za nešto trebaju. Mi moramo znati kako ćemo postupiti po zaključku koji smo usvojili i prošle i pretprošle godine, i, evo, gospodin Raguž i danas predlaže, hoćemo li povratak u BiH ili nećemo? Hoćemo li pomagati vrhunski sport ili nećemo, hoćemo li smještati naše institucije u vlastite prostore ili nećemo? Povjerenstvo za financije i proračun je reklo nećemo, svemu je ovome reklo nećemo. Mi smo došli u poziciju, i ja se slažem sa Predsjedništvom BiH, sa Vijećem ministara BiH da oni ne žele amandmane, ali došli smo u poziciju da mi ne želimo amandmane, mi ne želimo zastupničke amandmane. Svako drugi se može sjetiti i može mu se udovoljiti. Tako središnja banka može kazati, mi ćemo samo toliko izdvojiti, ne smije niko reći, izdvojit ćete milion više ili milion manje, nego oni određuju nama koliko će nama biti prihodovna strana s te strane. A još se ne zna kolika je dobit, ali je neko zacementirao tu stavku. Ja govorim principijelno jer ovo u ovom domu, govorim više puta, evo, osmi put se usvaja proračun, odnosno, deseti put u mojoj nazočnosti i s mojom rukom. I mi ćemo podržati ovaj proračun, ali nije dobro da ove tri stavke koje sam spomenuo – povratak, smještaj institucija i vrhunski šport, potaknut razmišljanjem predsjedatelja komisije koji se zdušno ovdje zalagao da ta sredstva dodijelimo nogometnoj reprezentaciji, a nismo imali odakle, nije bilo u proračunu sredstava, i ništa od toga ne može proći. Ja apeliram na sve nas da, ono što je kolega Okolić rekao, i čudi me da oporba malo bolje nije napala rastrošnost u plaćanju najma od 28 miliona maraka. Brže ćemo izgraditi autoput Koridor Vc nego ćemo smjestiti institucije, a to je puno jeftiniji posao. Ne znam u čemu je problem. Zar je zaista tako moćan taj iznajmljivački lobi da nam ne da da usvojimo to u Proračunu, da pokušamo ove godine 30 miliona, dogodine 30, pa da smjestimo te institucije, da sami sebi plaćamo i otplaćujemo rate kredita, nego da dajemo novac drugome. Mnogi, ne mnogi, svi se ovdje slažu da je to dobro. I da bi svi tako gospodarili kada bi se radilo o njima osobno i kada bi morali plaćati dugoročno najam za stan, kupili bi, uzeli bi u 27 komercijalnoj banci kredit i sami bi sebi plaćali tu najamninu, plaćajući rate kredita i nakon 10 godina stan bi bio njihov, a ne tu kiriju davati tamo nekome i nakon 10 godina opet je to tuđi stan i tuđi prostor. Dakle, podvlačim još jednom, da pokušamo, barem sam ja informiran o ovoj jednoj stvari kada je u pitanju smještaj institucija, da će se ove godine to djelomično riješiti, dakle, apeliram na Vijeće ministara BiH da ne propusti još jednu šansu. A isto tako apeliram na ovaj dom da drugu točku današnjeg dnevnog reda prihvatimo, dakle, da mi ovdje postignemo suglasnost, kada već to Kolegij nije napravio, i da idemo u smjeru povratka izbjeglica i da se nađe financijski interes u svemu tome, jer najveći interes su interesi naših građana, pogotovo onih koji su stradali u ovom ratu. Hvala lijepo.
Zahvaljujem. Diskusija, uvaženi poslanik Husein Nanić. Izvolite.
Zahvaljujem se, predsjedavajući. Ja sam na tragu ovih diskusija koje su vođene po pitanju troškova zakupa, pripremio jednu inicijativu za sljedeću sjednicu, u dnevnom redu – pod poslanička pitanja, inicijativa. Međutim, cijenim da je primjerenije da, u okviru ove tačke dnevnog reda o Budžetu, predložim jedan zaključak i u tom smislu ja bih ga predložio, obzirom da su postojale određene inicijative prema Vijeću ministara BiH i da one nisu ispoštovane. Zaključak glasi – Da se zadužuje Vijeće ministara BiH da uradi i Predstavničkom domu Parlamentarne skupštine BiH dostavi informaciju o zakupu svih prostora koji se finansiraju iz Budžeta institucija BiH. I rok za dostavu te informacije trebao bi biti 30 dana. Iz razloga, rečeno je ovdje puno toga, samo u mandatnom periodu nas poslanika, oko 100 miliona maraka će se dati u zakup. Ja mislim da mi ne možemo dočekati kraj mandata da nemamo informaciju kakva je transparentnost u tom procesu, koje sve institucije koriste, koliko je prostora pod zakupom i sve ostalo. I u tom smislu, ja bih predložio ovaj zaključak i zamolio bih poslanike da ga prihvate.
Zahvaljujem. Sljedeći je uvaženi predsjedatelj, doktor Milorad Živković.
Zahvaljujem. Kolegice i kolege poslanici. 28 Želim da kažem da po prvi put, bar u sazivu ovoga parlamenta, čini mi se da je parlamentarna demokratija i da je sam Parlament BiH napravio veliki iskorak, da je po prvi put ispoštovan Zakon o Fiskalnom savjetu, da je po prvi put vraćen Budžet Predsjedništvu BiH i natjerano Predsjedništvo BiH da napravi okvir Budžeta koji je primjeren ovoj zemlji, na preporuku Fiskalnog savjeta, i da su po prvi put parlamentarci imali priliku da razgovaraju o amandmanima u okviru toga budžeta. I natjerali smo ih da se ispoštuje naša diskusija ovdje u vezi sa revizorskim izvještajima, da se oduzme 10% sredstava onim institucijama koje su imale negativan revizorski izvještaj i da po prvi put se kaže da budžetska rezerva ili tekuća rezerva ne može da bude veća, niti projekcija njena da bude veća u odnosu na okvirni Budžet, ako se on smanjuje. Ja mislim da smo uradili velike stvari. Istovremeno, nismo mogli da ispoštujemo sve ono što se moglo ispoštovati. A moglo se još dosta ispoštovati i ja pozivam poslanike da, s obzirom da smo završili amandmansku fazu u Komisiji, i da smo napravili veliki stepen konsenzusa u vezi sa tim, da amandmani koje, iz kojekakvih razloga, trenutno ne možemo prihvatiti ovdje, amandman gospodina Sefera Halilovića, koji je ovaj parlament prihvatio, Dom naroda je odbio da ide u proceduru, a znamo da nakon ovog doma, Budžet i Dom naroda mora potvrditi, da ga pokušate preformulisati u zaključak o pkome mi imamo sredstva u Parlamentarnoj skupštini BiH, i ta sredstva, ako neće Dom naroda, Predstavnički dom će iskoristiti ta sredstva, ako treba iz rada klubova ovog Predstavničkog doma, da se ispoštuje Vaš zaključak koji je i naš zaključak. Ja Vas pozivam da pokušate u pauzi da formulišete takvu vrstu zaključka. Ja mislim da će mnogi u Parlamentu BiH podržati taj zaključak. Istovremeno, gospodin Novaković je u pravu, mnogi, i Ministarstvo finansija i Ministarstvo pravde je podržalo Vaš zaključak. Ja bih želio da napravite u međuvremenu zaključak, jer Vaš amandman ne kaže sa koje stavke treba da se skine. Vi znate i kakav je stav Ministarstva, ali ovaj parlament može da usmjeri i Savjet ministara BiH tekuću rezervu troši u tom pravcu. Molim Vas, napravite zaključak, ja vjerujem da ćete imati veliku podršku u ovome parlamentu da se taj zaključak usvoji. Istovremeno, Klub SNSD-a, na tragu ovoga što je gospodin Nanić govorio, je napravio tri zaključka, ali o istoj temi. Mnogi su ovdje spominjali problem zakupnina. Ja ću vas podsjetiti da smo tri godine za redom u okviru tačke o Budžetu donosili zaključke. I zato smatram primjerenim, kada već to Savjet ministara BiH nije uradio, da ovaj parlament kaže, pod: 1. Predstavnički dom PSBiH poništava svoje zaključke sa 7. sjednice, 22. sjednice i 41. sjednice. Da prvo poništimo te svoje zaključke koji nisu ispoštovani. Ja sam ovdje naveo i kako glase svi zaključci na tim sjednicama. Drugi zaključak bi bio – Zadužuje se Savjet ministara BiH da pod: a) u roku od mjesec dana dostavi Parlamentarnoj skupštini BiH ažuriran i detaljan spisak institucija BiH koje trenutno zakupljuju prostore, uključujući i visine tih zakupa, kao i sadržaj ugovora o istim; b) zadužuje se Savjet ministara BiH da u istom vremenskom roku dostavi plan rješavanja smještaja institucija BiH za 2010. godinu. I treći zaključak – Zadužuje se Savjet ministara BiH da tromjesečno izvještava Parlamentarnu skupštinu BiH o, pod: 29 a) ažuriranim spiskovima institucija BiH koje koriste prostor pod zakup; b) o visinama mjesečnih naknada za zakup za svaku instituciju pojedinačno; c) o realizovanim i planiranim nabavkama zemljišta, građevinskih objekata, poslovnih prostora i drugih adekvatnih objekata, kao i o izgradnji prostora za smještaj institucija BiH. Ja mislim da ovaj zaključak uključuje ovo što je gospodin Nanić govorio, ali ga jednostavno proširuje i daje obavezu i ovom Parlamentu da Savjetu ministara kontinuirano daje zadatak da prati ovu situaciju. Mislim da smo uradili dobar posao uzimajući dio novaca institucijama koje su imale negativan revizorski izvještaj i dajući u kapitalne investicije, dajući dodatnu mogućnost Savjetu ministara BiH da realizuje ovaj zaključak. Ovo je nešto što pozivam sve poslanike da urade. Ako nema prijavljenih, ja bih volio i zamolio, dat ćemo pauzu 15 minuta da se formulišu zaključci i da nakon toga idemo na glasanje. Naravno, nije još zatvorena rasprava. Uvaženi poslanik Mirko Okolić, replika. Izvolite.
Ma možda neće biti klasična replika, ali da i ja jednom zloupotrijebim, a u cilju boljeg zaključka, odnosno prijedloga. Ukoliko ste spremni da revidirate, odnosno dopunite zaključak da ja ne podnosim prijedlog zaključka. O sljedećem se radi. Ja bih samo tražio od Savjeta ministara BiH i ugovore o zakupu, moraju biti ugovori u kojima će biti sadržano do kada je sklopljen zakup sa zakupcem i ugovore koji su stavljeni van snage na osnovu tih ugovora. Mislim da ne trebam obrazlagati zbog čega. Da ih povežemo i da vidimo da li ima, ja sam čuo da ima preklapanja, da su sklapani novi ugovori, iako su postojeći, čuo sam, to hoću da provjerim, iako su postojeći ugovori na snazi. A vjerovatno je to zbog razlike u cijeni. I zbog toga imamo milion i nešto povećanja sredstava za iduću godinu, nego sada u ovoj godini. Ukoliko ste spremni za taj zaključak, da i to dodate, onda ja neću ulagati prijedlog zaključka. Hvala.
Zahvaljujem. Uvaženi poslanik Adem Huskić, diskusija. Izvolite.
Zahvaljujem, gospodine predsjedavajući. Ja se zaista nisam mislio javljati danas uopšte za diskusiju, ali u kontekstu ove priče, ovih zakupa, želim zbog javnosti, zbog svih nas da kažem sljedeće. Ja sam imao amandman kojim sam tražio 30 miliona maraka za nabavku novih prostora i zgrada u zemlji i inostranstvu, kao član Komisije, i mislim da je to potpuno opravdano i argumentaciju za to su iznijele već kolege u prethodnim diskusijama, međutim, nije bilo mogućnosti za to. Ali ću podsjetiti i kolege i javnost da je ipak stavka za ovu namjenu, koja je prvobitno iznosila 10 miliona, povećana na 11.130.000 i, evo, ja osjećam, na neki način, satisfakciju zbog tog jednog miliona i 130 hiljada maraka. 30 Takođe, želim da kažem da sam pripremio poslaničko pitanje koje je upućivalo na sve ovo, da sam razgovarao sa gospodinom Šegom, glavnim revizorom, raspitujući se o tome na koji način se uopšte sklapaju ti ugovori, da li se primjenjuje tu Zakon o javnim nabavkama, on je rekao da to nije predmet Zakona o javnim nabavkama. Znači da se tu prave nekakvi slobodni ugovori, dogovori, evo, ovdje je ministar Kasumović rekao da tu ima vrlo nelogičnih stvari. Dakle, u potpunosti podržavam sve one inicijative, a svoje poslaničko pitanje neću ni postavljati jer je bilo predviđeno za narednu sjednicu, a već imamo zaključke. Zahvaljujem.
Zahvaljujem. Replika, uvaženi poslanik Vinko Zorić. Izvolite.
Ma ja ću podržati svaki zaključak, i gospodina Nanića i Vaš, gospodine predsjedavajući, ali to ide na mlin tom lobiju kojeg smo maloprije spominjali. Oni hoće da se što duže o tome priča. Vijeću ministara BiH ne treba dati rok od 30 dana, nego od tri dana. Jedan dan da im uputimo zaključak i od tada teku tri dana. Jedan dan da oni obavijeste instituciju, drugi dan da donesu institucije njima i treći dan da oni nama proslijede. Kojih 30 dana, to je sve gotovo, valjda te, pogotovo ako se priča da su to stari ugovori, davno sklopljeni, kojih 30 dana? Je li mi želimo završiti posao ili želimo pričati priču do predizborne kampanje i onda na to zaboraviti, pa kada se sljedeći saziv sjeti u pola mandata, kao i mi, pričati o zakupninama. Dakle, mi idemo na ruku onima koji rade pogrešno i protiv ove zemlje. Dakle, slažem se sa zaključcima, uvijek ću dignuti ruku, ali zašto im davati toliko prostora? Tri dana je sasvim dosta i slažem se i sa onim što su predložili gospoda Živković i Nanić, međutim, u svojoj raspravi sam rekao, mi podržimo zaključak i onda radimo protiv tih zaključaka. Dođe na komisiju amandman gospodina Huskića da se s 30 miliona to popravi, Komisija to odbije, iako zna da je tijelo veće od te komisije donijelo zaključak da se rješava smještaj institucija. Hvala.
Zahvaljujem. Diskusija, uvaženi poslanik Slavko Jovičić. Izvolite.
Poštovani predsjedavajući, uvaženi članovi Savjeta ministara BiH, kolege i kolegice. Naravno da sam se javio da podržim prijedlog ovih vaših zaključaka i zaključci gospodina Nanića su tu negdje, samo su vaši širi. Ali, stvarno, šta radimo, moram postaviti pitanje. Cijeli dan se vrtimo oko zakupnina. Službeni glasnik, kada smo o njemu raspravljali, jedini ostvaruje profit od svih institucija, 7-7,5 miliona godišnje plaća zakup. Ne zovem ja ovde telefonski pa da kažem, halo, narode, šta mi radimo? Šta mi radimo? Oni plaćaju. Ne može me niko ubijediti, neko je ovdje pominjao i slažem se, da ti zakupnički lobiji ne ostvaruju ekstra profit radi upravo sklapanja tih ugovora. Ja prosto ne mogu da shvatim. 31 Druga stvar, dajem podršku Budžetu, vodimo li mi računa da je od prekosutra za hiljadu proizvoda EU carinska stopa nula (0). Hoćemo li mi ovo ostvariti što smo predvidjeli? Šta ćemo onda kad ne bude ovo što smo predvidjeli i, evo, dajemo podršku? Ističe nam mandat iduće godine, pa ćemo nekom ostaviti neka te dubioze rješava, pa rebalansa budžeta neće biti, a moraće biti. Ja vas upozoravam danas, kao i svaki put, neće biti para ni za ovo što smo predvidjeli, neće biti mogućnosti. I ona moja standardna priča, uvijek i ne odustajem, hoćemo li ekonomski preživjeti, a ovdje je sve ekonomski. Ja pozivam sve naše institucije, kada su bili revizorski izvještaji, moram o tome reći, šta radi SIPA, šta radi Tužilaštvo BiH? A imam zahtjev o RTVBiH, i njima će neko morati pomoći iz budžeta, odnekle, nekih rezervi. Poslali mi odgovor 2007. da im je prioritet da to rade. I ništa nisu uradili. Vidjevši ovi drugi kako nema sankcija ni za koga, normalno da će uzimati. Ja ponavljam, dajem podršku i podržavam Vaše, predsjedavajući, zaključke jer su oni sveobuhvatni. Ali, evo Vam apsurda. Poništavamo jedan, drugi, treći zaključak na ranijim parlamentima. Poništićemo, ali hoćemo li ikoga prozvati što nije ispoštovan prvi zaključak? Što nije ispoštovan drugi, što nije ispoštovan nije treći. Što nije ispoštovan nijedan zaključak ovog parlamenta. I onda, naravno, Parlament BiH je odgovoran za sve. Neka smo odgovorni za sve kad dozvolimo da drugi sklapaju ovakve i onakve ugovore, a da mi danas, krajem godine, kad treba da se radujemo i slavimo Novu godinu, da se pitamo ko je to i na koji način sklapao te ugovore. Pa to je i ptici na grani jasno da se radi o malverzacijama. Ali niko javno ne smije da prozove lopove i mafijaše koji se bave tim poslovima. Zato sam tražio, kako sam izabran u Parlament BiH, da moramo stati u kraj lopovima i mafiji na svim poljima, od politike, od, ne znam, policije, od ovog, od onog, školska, zdravstva, svugdje ima. I šta smo uradili? Da Službeni glasnik plaća zakup. Hairli bilo im, neka plaćaju. Hvala.
Zahvaljujem. Nema više prijavljenih. Zaključujem raspravu. Prelazimo na tačku dva.
nije uključen mikrofon
Uvaženi poslanik Bakir Izetbegović, replika. Izvolite.
Dakle, nemam diskusiju, pa ću kroz repliku. Mislim da trebamo predložiti, ili kroz rezervu ili kroz rebalans budžeta, da se za ovu godinu barem finansira izrada projekta i nabavka zemljišta, jer ta faza je neophodna u izgradnji objekta. Tako da ću ja jedan takav zaključak ponuditi za ovu svrhu, za smještaj institucija. 32
Mislim da ćemo otvoriti raspravu oko smještaja. Uvaženi ... kad budemo usvojili zaključak i kad bude Savjet ministara BiH donosio nama sve argumente, onda ćemo otvoriti tu raspravu i jednostavno nema više potrebe da o tome raspravljamo. Ja zaključujem raspravu o tački dnevnog reda. Prelazimo na tačku dva, Ad. 2. Izvještaj Komisije Kolegijuma o nastojanju za postizanje saglasnosti o predlogu zaključka poslanika Martina Raguža sa 67. sjednice Doma koji glasi: „U povodu ranije donesenog zaključka Parlamentarne skupštine BiH o osiguravanju povoljnih kreditnih sredstava u inozemstvu za finansiranje povratka izbjeglica u iznosu od 400 miliona KM, Predstavnički dom Parlamentarne skupštine BiH obavezuje Savjet ministara BiH da u roku od 6 mjeseci osigura konkretan korak, tj. značajna finansijska sredstva za povratak, kroz zaduživanje, te da o tome redovno (a najmanje svaka tri mjeseca) izvještava Predstavnički dom Parlamentarne skupštine BiH“ Izvještaj o suglašavanju ste dobili. Kolegij nije postigao saglasnost i danas ćemo glasati u drugom krugu o predlogu zaključka. O tome nema rasprave. Ja vas podsjećam da zaključke morate u pisanoj formi da dostavite u vezi sa ovim tačkama dnevnog reda i da ćemo u 12.30 glasati o Budžetu, o saglasnosti i o zaključcima. [[PAUZA]]
nije uključen mikrofon
Dobro. Znači, glasamo o Amandmanu I uvaženog poslanika Momčila Novakovića. Molim vas, pripremite se za glasanje. Možete glasati sad. Za 6, protiv 27, suzdržanih 4. Nedovoljna podrška amandmanu. Prelazimo na Amandman II. Molim vas, pripremite se za glasanje. Možete glasati sad. Za 8, protiv 22, suzdržanih 7. Ni ovaj amandman nije dobio podršku. Prelazimo na glasanje o Amandmanu III.
nije uključen mikrofon
Odustaje, zahvaljujemo. Glasamo o Amandmanu uvaženog poslanika Mirka Okolića. Amandman I. Molim vas, pripremite se za glasanje. Možete glasati sad. Za 8, protiv 20, suzdržanih 8. Amandman nije dobio podršku. Glasamo o Amandmanu II.
nije uključen mikrofon
Zahvaljujem. Odustaje uvaženi poslanik. Glasanje o Amandmanu Save Erića. 34 Molim vas, pripremite se za glasanje. Glasamo pod Amandmanom I. Možete glasati sad. Za 8, protiv 17, suzdržanih 10. Amandman nije dobio podršku. Mi imamo sad amandman uvaženog poslanika Sefera Halilovića. Međutim, čuo sam da je..., odustajete od amandmana? Zahvaljujem. Sada glasamo o Predlogu zakona u drugom čitanju, Budžeta, znači. Molim vas, pripremite se za glasanje. Možete glasati sad. O Budžetu glasamo. Za 30, protiv 9, suzdržanih nije bilo. Konstatujem da ima dovoljna entitetska većina i da smo usvojili Zakon o Budžetu. Molim našu službu da što prije napravi izvještaj i da proslijedi Budžet Domu naroda PSBiH. Mi prelazimo na glasanje o zaključcima. Prvi zaključak je uvaženog poslanika Huseina Nanića. Molim vas, pripremite se glasanje. Možete glasati sad. Za 39, protiv nije bilo, suzdržanih nije bilo. Konstatujem da je usvojen zaključak uvaženog poslanika Huseina Nanića. Glasamo o prijedlogu zaključka Kluba SNSD-a, s tim da, na sugestiju iz Kluba SDP-a, početak ovog zaključka trebao bi da glasi – zbog neizvršavanja, Predstavnički dom povlači svoje zaključke sa – i dalje sve ide. Ako se slažete? Molim vas da se pripremite za glasanje. Možete glasati sad. Za 33, protiv nije bilo, suzdržanih 3. Konstatujem da je ovaj zaključak usvojen. Prelazimo na glasanje o zaključku uvaženog poslanika Momčila Novakovića. Ima li potrebe da čitam zaključak? ___________(?) [[nije uključen mikrofon]] Molim. ___________(?) 35 [[nije uključen mikrofon]]
nije uključen mikrofon 36
Povlačite. Dobro, zahvaljujem. Molim vas, pripremite se za glasanje. Možete glasati sad. Za 32, protiv 1, suzdržanih 4, dovoljna entitetska većina. Konstatujem da smo usvojili ovaj zaključak. Prelazimo na tačku 2. – Izvještaj Komisije Kolegijuma. Molim vas da se pripremite za glasanje. Glasamo u drugom krugu. Kolegij nije postigao saglasnost. Glasamo u drugom krugu. Molim vas, pripremite se za glasanje. Možete glasati sad. Tačka dnevnog reda je pročitana kada sam čitao dnevni red. Za 23, protiv 6, suzdržanih 1. Prošao je zaključak, jesmo li sad sve razjasnili? Ja vas molim da pokušamo da dalje radimo na sljedeći način. Da odmah otvorimo sljedeću sjednicu, otvorimo poslanička pitanja i odgovore i da napravimo pauzu, ako treba, u 14.00 sati radi ručka. [[zajednička diskusija]] Osim da utvrdimo dnevni red. Možda će biti promjena oko dnevnog reda, pa ćemo vidjeti gdje će nas to odvesti. Zahvaljujem. Sjednica završena u 12.55 sati.